b'\n_START_ARTICLE_\nKirby-Baueri meetod\n_START_PARAGRAPH_\nKirby-Baueri meetod on testimismeetod, mida kasutatakse antibiootikumide bakteritele avaldatava toime testimiseks._NEWLINE_Selle meetodi puhul asetatakse kindla antibiootikumikontsentratsiooniga paberkettad s\xc3\xb6\xc3\xb6tmeplaadile, millele on k\xc3\xbclvatud kindla tihedusega bakterikultuur (tavaliselt umbes 10\xe2\x81\xb9 rakku ml kohta). Antibiootikumil lastakse s\xc3\xb6\xc3\xb6tmesse imbuda ja seej\xc3\xa4rel inkubeeritakse mikroobikultuuri sobilikul temperatuuril. J\xc3\xa4rgnevalt hinnatakse kasvuvabade ehk inhibitsiooni tsoonide suuruse p\xc3\xb5hjal, kus antibiootikum bakterite kasvu p\xc3\xa4rsib, selle m\xc3\xb5ju konkreetsetele mikroobidele. Vajalik on arvesse v\xc3\xb5tta ka antibiootikumide erinevat v\xc3\xb5imet kasvus\xc3\xb6\xc3\xb6tmesse difundeeruda. Nii saab \xc3\xbchel Petri tassil samal ajal katsetada mitme antibiootikumi toimet._NEWLINE_T\xc3\xa4psemate tulemuste saamiseks ning tolerantsuse m\xc3\xa4\xc3\xa4ramiseks v\xc3\xb5idaks kasutada ka Kirby-Baueri meetodi edasiarendust \xe2\x80\x93 TDtesti (Tolerance Disk Test).\n_START_SECTION_\nTestimismeetod\n_START_PARAGRAPH_\nMeetod h\xc3\xb5lmab protsessi, kus esmalt k\xc3\xbclvatakse Petri tassil olevale tards\xc3\xb6\xc3\xb6tme pinnale uuritav bakterikultuur. Seej\xc3\xa4rel asetatakse sellele antibiootikumist l\xc3\xa4bi immutatud filterpaber. Kultuurile on v\xc3\xb5imalik asetada ka mitu paberketast, mis k\xc3\xb5ik sisaldavad erinevat antibiootikumi v\xc3\xb5i sama antibiootikumi erinevas kontsentratsioonis. Tassid inkubeeritakse kohe v\xc3\xb5i v\xc3\xa4hemalt 30 minuti jooksul._NEWLINE_P\xc3\xa4rast s\xc3\xb6\xc3\xb6tme \xc3\xb6\xc3\xb6p\xc3\xa4evast inkubeerimist on n\xc3\xa4ha, kas filtri \xc3\xbcmber on tekkinud ring, mida nimetatakse ka inhibitsioonitsooniks. Inhibitsioonitsoon, piirkond, kus bakterite kasv on p\xc3\xa4rsitud, on tingitud antibiootikumi kontsentratsioonigradiendist \xe2\x80\x93 antibiootikumi kontsentratsioon on k\xc3\xb5ige k\xc3\xb5rgem ketta l\xc3\xa4heduses ning v\xc3\xa4heneb sellest kaugenedes. Bakterikultuur, millel esineb vastava antibiootikumi suhtes resistentsus, on v\xc3\xb5imeline s\xc3\xb6\xc3\xb6tmel asetseva ketta vahetus l\xc3\xa4heduses ellu j\xc3\xa4\xc3\xa4ma \xe2\x80\x93 inhibitsioonitsooni ei teki._NEWLINE_P\xc3\xa4rast inkubeerimise l\xc3\xb5ppu m\xc3\xb5\xc3\xb5detakse Petri tassi alumiselt k\xc3\xbcljelt v\xc3\xb5i s\xc3\xb6\xc3\xb6tme kohalt tsooni diameeter koos kettaga. Kui tsooni diameeter ei \xc3\xbcleta ketta laiust, on tegu sellele antibiootikumile resistentse kultuuriga. Vastavalt diameetri laiusele on v\xc3\xb5imalik tabeli abil m\xc3\xa4\xc3\xa4rata rakkude resistentsustaset. Siinkohal peab aga silmas pidama, et tabeliv\xc3\xa4\xc3\xa4rtused on sobilikud ennek\xc3\xb5ike kiiresti kasvavatele patogeenidele (Staphylococci, Enterobacteriaceae). Aeglasemalt kasvavate kultuuride puhul (nt Haemophilus) on tsooni diameeter suurem v\xc3\xb5rdv\xc3\xa4\xc3\xa4rse inhibitsiooni kontsentratsiooni juures. Tsooni diameetrit on v\xc3\xb5imalik m\xc3\xa4\xc3\xa4rata veel 6\xe2\x80\x938 tundi p\xc3\xa4rast proovi inkubeerimist._NEWLINE_Kirby-Baueri meetodit kasutatakse laialdaselt mikrobioloogia laborites, sest protsessi l\xc3\xa4biviimine on lihtne ning tulemused saadakse tavaliselt juba 24\xe2\x80\x9348 tunni jooksul.\n_START_SECTION_\nKirby-Baueri meetodi puudused\n_START_PARAGRAPH_\nKirby-Baueri meetodi puhul on t\xc3\xa4heldatud aga m\xc3\xb5ningaid puudusi, mille t\xc3\xb5ttu on tulemused semikvantitatiivsed. Meetod ei erista selgelt antibiootikumitundlikke ja tolerantseid liike, vaid m\xc3\xa4\xc3\xa4rab \xc3\xa4ra ainult nende v\xc3\xb5imaliku resistentsuse vastavale antibiootikumile._NEWLINE_Antibiootikumitolerantsuse \xc3\xbcheks p\xc3\xb5hjuseks on aga bakterite v\xc3\xb5ime p\xc3\xbcsida muutumatu kasvu faasis ehk puhkefaasis ehk soikeseisundis. Antibiootikumid, mille sihtm\xc3\xa4rgiks on bakterite kasvufaasi protsessid (DNA replikatsioon, rakukesta moodustumine), ei ole v\xc3\xb5imelised selliseid baktereid tapma, sest viimased kohanevad antibiootikumi keemilise koostise asemel hoopis ravimi m\xc3\xb5ju kestusega, p\xc3\xbcsides samaaegselt puhkefaasis. Nii ei teki vastava antibiootikumi vastu resistentsust, vaid bakterid on v\xc3\xb5imelised ravikuuri edukalt \xc3\xbcle elama muutumatu kasvu faasi abil.\n_START_SECTION_\nTDtesti kasutamine\n_START_PARAGRAPH_\nSeep\xc3\xa4rast kasutatakse t\xc3\xa4psemate tulemuste saamiseks ning ka tolerantsuse m\xc3\xa4\xc3\xa4ramiseks TDtesti meetodit. Sarnaselt Kirby-Baueri meetodiga asetatakse antibiootikumi sisaldav filterpaber agarile. Antibiootikumi agaril hajumisel t\xc3\xb5useb j\xc3\xa4rsult selle kontsentratsioon s\xc3\xb6\xc3\xb6tmel ning hakkab seej\xc3\xa4rel aeglaselt langema. Antibiootikumi kontsentratsiooni agaril m\xc3\xb5\xc3\xb5detakse MIC (Minimum Inhibitory Concentration) \xc3\xbchikutes._NEWLINE_MIC m\xc3\xa4\xc3\xa4rab madalaima antibiootikumi kontsentratsiooni, mille puhul bakterite n\xc3\xa4htav kasv on inhibeeritud. \xc3\x84kiline kontsentratsioonit\xc3\xb5us p\xc3\xa4rsib bakterite kasvu ning ketta \xc3\xbcmber tekib inhibitsioonitsoon. Kontsentratsiooni langemisel alla MIC v\xc3\xa4\xc3\xa4rtuse on bakterid taas v\xc3\xb5imelised kasvama._NEWLINE_TDtesti puhul lisatakse agaril asetsevale filtrile p\xc3\xa4rast \xc3\xb6\xc3\xb6p\xc3\xa4evast inkubeerimist bakterikultuuri kasvuks vajalikku s\xc3\xb6\xc3\xb6det (nt gl\xc3\xbckoosi). Lisaetapp aitab eristada antibiootikumitundlikke ja tolerantseid baktereid, sest elimineerib Kirby-Baueri meetodile omase p\xc3\xa4rast antibiootikumi kontsentratsiooni langust esineva toitainete ammendumise, mida p\xc3\xb5hjustavad inhibitsioonitsoonist v\xc3\xa4ljaspool kasvavad rakud. T\xc3\xa4nu s\xc3\xb6\xc3\xb6det sisaldavale kettale on tsoonis elluj\xc3\xa4\xc3\xa4nud tolerantsed bakterid v\xc3\xb5imelised taastuma ning moodustama kolooniaid. Esimesed kolooniad v\xc3\xb5ivad ilmneda juba paari tunni jooksul p\xc3\xa4rast s\xc3\xb6\xc3\xb6tme agarile asetamist.\n_START_SECTION_\nPersisterid\n_START_PARAGRAPH_\nTDtestiga on v\xc3\xb5imalik eristada ka tolerantsete bakterite alamliike \xe2\x80\x93 persistereid, kellel v\xc3\xb5ib k\xc3\xb5rge antibiootikumi tolerants esineda n\xc3\xa4iteks t\xc3\xa4nu hipA7 geenis olevale mutatsioonile, mis p\xc3\xb5hjustab stressivastuse h\xc3\xbcperaktivatsiooni ning p\xc3\xa4rsib bakterirakkude kasvu. Suurem osa populatsioonist, kellel puudub vastav mutatsioon, hukkub l\xc3\xa4bi antibiootikumi beetalaktaamse ts\xc3\xbckli. Mutatsiooni kandvad bakterirakud on aga t\xc3\xa4nu soikeseisundile v\xc3\xb5imelised letaalsetes tingimustes ellu j\xc3\xa4\xc3\xa4ma. P\xc3\xb5hjuseks on beetalaktaamide toime vaid aktiivses kasvufaasis olevatele bakteritele. Seep\xc3\xa4rast on soikeseisundis olevatel bakterirakkudel, mis kasvu alles hiljem initsieerivad, suurem v\xc3\xb5imalus ellu j\xc3\xa4\xc3\xa4da._NEWLINE_Viies elluj\xc3\xa4\xc3\xa4nud bakterirakkude j\xc3\xa4rglased uuesti kokku sama antibiootikumiga, on nad selle suhtes sama tundlikud kui nende eellased. See t\xc3\xb5estab, et bakterirakkudes pole tekkinud geneetilist muutust._NEWLINE_Persisterrakkude olemasolu organismis v\xc3\xb5ib p\xc3\xb5hjustada infektsioone ning on \xc3\xbcheks p\xc3\xb5hjuseks bakterirakkude antibiootikuresistentsuse esinemisele, mis omakorda raskendab efektiivset infektsiooniravi. T\xc3\xa4nu persisterite muutumatu kasvu faasile on nad v\xc3\xb5imelised taluma ka karbapeneeme, mis tapavad bakterirakke, inhibeerides nende rakuseina s\xc3\xbcnteesi, ning mida kasutatakse oma efektiivse m\xc3\xb5ju t\xc3\xb5ttu laialdaselt t\xc3\xb5sisemate infektsioonide raviks._NEWLINE_Persisterid on \xc3\xbcheks suureks probleemiks ka tuberkuloosi ravimisel, mille puhul organismi immuuns\xc3\xbcsteem on n\xc3\xb5rk ning infektsiooni v\xc3\xb5ib p\xc3\xb5hjustada juba \xc3\xbche bakteriraku olemasolu. Samuti p\xc3\xb5hjustavad nad kroonilisi kuseteede infektsioone.'